ועדת החינוך, התרבות והספורט, כנסת 16, פרוטוקול מספר 520, 2005-12-07 11:00

אברהם פורז: בוקר טוב, אני פותח את הישיבה בעניין הצעת החוק לנהיגה ספורטיבית, תוך כדי דיונים בחוק הסתבר שיש לבצע שינויים בסעיף המדבר על שימוש בחומרים משכרים בעת נהיגה, ולכן התכנסנו.

אברהם פורז: גברתי היועצת המשפטית, בבקשה.

מירב ישראלי: בעת הניסוח הסתבר ששימוש בחומרים משכרים אי אפשר לקבוע בתקנות, צריך לעשות את זה בחוק.

מירב ישראלי: יש לקבוע כללים לעריכת בדיקות רפואיות מדגמיות בזמן נהיגה ספורטיבית לאיתור נוהג בכלי תחרותי העובר על הוראות הסעיף, כלומר שיכור או משתמש - - -

אליעזר כהן: אישרנו את זה רק לפני חודשיים בוועדת הכלכלה.

מירב ישראלי: מה שקרה בוועדת הכלכלה, ואתמול עבר במליאה, זה שאי אפשר יותר לקבוע הסמכה בחוק לשר לקבוע בדיקות רפואיות בתקנות.

מירב ישראלי: לכן אנחנו צריכים לתקן את זה.

מירב ישראלי: אתמול במליאה תיקון לפקודת התעבורה, שמפרט בפקודת התעבורה את אופן הבדיקה של שכרות באופן מפורט.

אברהם פורז: האם זה נכון שאנחנו משמיטים את סעיף 19ב, ובסעיף קטן (א) אנחנו אומרים שלא ינהג אדם בכלי תחרותי נהיגה ספורטיבית בהיותו שיכור, ויחולו כאן הכללים של פקודת התעבורה?

מירב ישראלי: הספציפים בנושא של בדיקת שכרות - - -

אברהם פורז: לגבי בדיקת שכרות יחולו הכללים של פקודת התעבורה.

מירב ישראלי: נראה אם צריך להגיד שזה יהיה בשינויים המחוייבים.

אליעזר כהן: רק שכרות?

אברהם פורז: סמים ממריצים אנחנו מורידים כרגע, כי יש סיפור מסובך.

אברהם פורז: נהיגה ספורטיבית היא וולונטרית, היא לא כמו נהיגה בכביש, לכן לדעתי המארגנים יקבעו בדיקות.

אברהם פורז: הם יכולים להחליט שכל מי שבא למרוץ יעבור בדיקה כזאת או אחרת, כולל האפשרות לבדוק - - -

אליעזר כהן: כלומר, שהנהג יסכים.

מירב ישראלי: אתה רוצה להוריד את כל הסעיף לגבי סמים ממריצים, שלא יהיה איסור?

מירב ישראלי: אם יהיה איסור, השאלה היא איך יבדקו אותו.

אברהם פורז: אני מציע שנוריד לגמרי את האיסור, נשאיר אותו כרגע למארגני התחרויות.

אברהם פורז: יסתבר בעתיד שיש בעיה עם זה - נצטרך לטפל בה בבוא היום.

אהוד רצאבי: למה לא להפנות את זה לכללים הבינלאומיים שחלים בכל התחרויות?

אברהם פורז: בחוקים אתה לא מעביר לכללים בינלאומיים.

אברהם פורז: אנחנו מורידים את הסעיף, בסדר?

מירב ישראלי: בסדר.

אליעזר כהן: הצורך הוא אבי ההמצאה, אם יהיה צורך להתעסק עם זה יעשו את זה.

אברהם פורז: המארגנים של מרוץ ייקחו בוודאי את הכללים הבינלאומיים ויגידו מה הנהג צריך לעבור.

אברהם פורז: בפקודת התעבורה אין דברים כאלה.

אברהם פורז: אם יסתבר שיש קושי נתקן את החוק בבוא העת, זה לא חוק יסוד, וגם חוק יסוד אפשר לתקן.

מירב ישראלי: אם ככה, השווינו לפקודת התעבורה את עניין השכרות והשמטנו את סעיף הסמים הממריצים.

אברהם פורז: אנחנו מצביעים.

אברהם פורז: מי בעד?

אברהם פורז: מי נגד?

אברהם פורז: הצבעה בעד - 2 נגד - אין אושר

אברהם פורז: אני רושם שניים בעד, אין מתנגדים, החוק אושר.

אברהם פורז: עם חבר הכנסת רצאבי זה שלושה בעד.

אברהם פורז: יש לנו שאלה אם אתה רשאי להשתתף בהצבעה, אבל רשמנו את הצבעתך בעד, וגם אם אתה לא משתתף בהצבעה עדיין יש שניים נגד אפס.

אברהם פורז: תודה רבה לכם, הישיבה נעולה.